S-197/2018

Mál þetta höfðaði lögreglustjórinn á Suðurnesjum með ákæru 9. apríl 2018 á hendur M-x-x W-x-x, kt. 000000-0000, [...]. Fyrirkall var gefið út 31. maí 2018 og 29. júní 2018 en birting þess tókst ekki. Fyrirkall ásamt ákæru var birt ákærða 26. september 2018 og sótti hann þing við þingfestingu málsins 9. október 2018. Þann dag var mál nr. S-509/2018 sameinað máli þessu, sbr. heimild í 1. mgr. 169. gr. laga nr. 88/2008 um meðferð sakamála. Málið höfðaði lögreglustjórinn á Suðurnesjum með ákæru 1. október 2018: ,,fyrir eftirtalin brot á umferðarlögum:

I.

fyrir umferðarlagabrot, með því að hafa laugardaginn 31. mars 2018, ekið bifreiðinni [...], á Vatnsleysustrandarvegi, skammt frá hringtorginu við mislægu gatnamót á Strandarheiði, Vatnsleysuströnd, sviptur ökuréttindum og undir áhrifum áfengis (í blóði mældist vínandi 3,3 ‰).

Telst háttsemi þessi varða við 1. mgr., sbr. 3. mgr. 45. gr. og 1. mgr. 48. gr., sbr. lög nr. 48/1997, allt sbr. 1. mgr. 100. gr. umferðarlaga nr. 50/1987.

II.

Með því að hafa, mánudaginn 30. júlí 2018 ekið bifreiðinni [...] á Tjarnargötu og inn á Vallargötu, Reykjanesbæ, sviptur ökuréttindum, undir áhrifum áfengis og undir áhrifum ávana- og fíkniefna sem bönnuð eru á íslensku yfirráðasvæði (í blóði mældist vínandi 1,96 ‰ og amfetamín 30 ng/ml).

Telst háttsemi þessi varða við 1. mgr., sbr. 3. mgr. 45. gr., 1. mgr., sbr. 2. mgr. 45. gr. a og 1. mgr. 48. gr., sbr. lög nr. 48/1997, allt sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar. Þess er jafnframt krafist að ákærða verði gert að sæta sviptingu ökuréttar, sbr. 1. mgr. 101. gr. og 102. gr. umferðarlaga nr. 50/1987, sbr. lög nr. 44/1993 og lög nr. 66/2006.“

Við fyrirtöku málsins 22. október 2018 afturkallaði sækjandi ákæru dags. 9. apríl 2018 samkvæmt 2. mgr. 153. gr. laga nr. 88/2008 um meðferð sakamála. Við svo búið var málið dómtekið um framangreinda ákæru dagsetta 1. október 2018.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þau brot sem honum eru gefin að sök og eru þau réttilega heimfærð til refsiákvæða í ákæru. Ákærði hefur því unnið sér til refsingar.

Ákærði er fæddur 1992 og hefur samkvæmt framlögðu sakavottorði tvisvar áður sætt refsingu. Með viðurlagaákvörðun Héraðsdóms Reykjaness 12. janúar 2017 samþykkti ákærði greiðslu 320.000 króna sektar og var sviptur ökurétti í þrjú ár fyrir brot gegn 1. sbr. 3. mgr. 45. gr. umferðarlaga með því að hafa í tvö skipti ekið bifreið undir áhrifum áfengis á árinu 2016. Með sektargerð lögreglustjóra 2. ágúst 2017 samþykkti ákærði greiðslu 300.000 króna sektar og að sæta sviptingu ökuréttar í fjögur ár fyrir ölvunarakstur sviptur ökurétti, en brotið framdi ákærði 4. apríl 2017.

Að framangreindum sakaferli og að brotum ákærða virtum, sbr. og einnig með vísan til 77. gr. almennra hegningarlaga nr. 19/1940, þykir refsing hans hæfilega ákveðin fangelsi í 60 daga.

Með vísan til framangreinds ber, í samræmi við kröfugerð ákæruvalds og með vísan til 101. gr. og 102. gr. umferðarlaga nr. 50/1987, að svipta ákærða ökurétti ævilangt frá birtingu dóms þessa að telja.

Með vísan til sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða sakarkostnað málsins sem samkvæmt framlögðu yfirliti sækjanda og með stoð í öðrum gögnum málsins nemur samtals 270.903 krónum.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

D Ó M S O R Ð:

Ákærði, M-x-x W-x-x, sæti fangelsi í 60 daga.

Ákærði er sviptur ökurétti ævilangt frá birtingu dóms þessa að telja.

Ákærði greiði 270.903 krónur í sakarkostnað.

M-kvk-nf H-kvk-nf H-kvk-nf